
AVIZ
asupra proiectului de Lege privind acordarea unui sprijin financiar pentru culturile ecologice
În conformitate cu prevederile art.95 şi 115 din Regulamentul Camerei Deputaţilor, republicat, cu modificările ulterioare,  Comisia  juridică, de disciplină şi imunităţi a fost sesizată, spre dezbatere şi avizare, în procedură de urgenţă cu  proiectul de privind acordarea unui sprijin financiar pentru culturile ecologice, trimis cu adresa nr. P.L.-x 864 din 10 decembrie 2007, înregistrat sub nr.31/1342 din 12  decembrie 2007.

În conformitate cu dispoziţiile art.75 alin.(1) din Constituţia României, republicată şi ale art.92 alin.(9) pct.1 din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de primă Cameră sesizată, a adoptat iniţiativa legislativă în şedinţa din 27 noiembrie 2007.

Potrivit prevederilor art.61 din Regulamentul Camerei Deputaţilor, Comisia, în şedinţa din 29 ianuarie 2008, a dezbătut iniţiativa legislativă supusă avizării, expunerea de motive, avizul favorabil cu observaţii şi propuneri al Consiliului Legislativ nr.712/04.06.2007 şi punctul de vedere al Guvernului nr. 1526 din 22 iunie 2007.
În urma dezbaterilor, Comisia a hotărât, cu unanimitate de voturi, avizarea negativă a  proiectului de lege, deoarece forma de sprijin financiar solicitată prin iniţiativa legislativă de la bugetul de stat se încadrează ca ajutor operaţional, fiind incompatibilă cu piaţa comună. De asemenea, este necesar ca ajutoarele de stat să fie notificate de către statele membre şi aprobate de Comisia Europeană.


În raport de obiectul şi conţinutul său, proiectul de lege face parte din categoria legilor ordinare.

